Poul Nødgaard (DF), 2006-04-20:
Ja, det er i hvert fald mig, der bestiger talerstolen, for vores ordfører på den her forespørgsel, hr. Kristian Thulesen Dahl, er blevet forhindret på grund af anden mødeaktivitet.
Jeg ser dagligt i mine lokale aviser, hvordan man holder møder, og hvordan man får både det ene og det andet skib sat i søen, så jeg tror, man er fuld af gejst og lyst udeomkring til at få den kommunalreform til at fungere.
Hvad angår den forespørgsel, der så stilles her i dag, altså nummer to, har jeg jo i høj grad forstået den sådan, at den skulle dreje sig om noget økonomi i forbindelse med kommunalreformen, og det vil jeg selvfølgelig kaste mig en lille smule over.
Da vi etablerede kommunalreformen, bl.a. på grundlag af henvendelser fra mange kommuner, var det et udtrykkeligt ønske, at vi, når kommunalreformen var på plads, lavede en såkaldt udligningsreform.
Det har vi gjort, og jeg synes, at vi har lavet en udligningsreform, vi virkelig kan være bekendt.
Sådan kunne jeg blive ved med at nævne nogle ting.
Det er bare sådan nogle overskrifter, jeg sætter på.
Det var naturligvis ikke nogen let øvelse at lave sådan en udligningsreform, og jeg lægger ikke skjul på, at vi fra Dansk Folkepartis side var glade for at få De Radikale med ind i forhandlingerne omkring udligningsreformen.
Og det føler jeg faktisk vi har fået.
Jeg lægger ikke skjul på, at der flyttes betragtelige summer fra velhavende kommuner til mindre velhavende kommuner, for bare at bruge det udtryk, men det synes jeg også vil være ret og rimeligt.
For nok skal kommunerne selv bestemme, men det må alligevel være sådan, at vi i Folketinget har et overordnet politisk ansvar for, ikke at de midler, der er til rådighed, bliver nøjagtig ens i kommunerne – det kan de aldrig blive, og det skal vi heller ikke stile imod – men at vi i hvert fald stiler imod, at dårligt stillede kommuner bliver hjulpet, og det er de så virkelig blevet igennem den her udligningsreform.
For uanset om vi forsøgte at lave den udligningsreform så god og så retfærdig som overhovedet muligt, må vi erkende, at der var enkelte kommuner, der, om man må bruge udtrykket, falder udenfor i relation til det med retfærdighed, det gælder bl.a. Lolland.
Det er der jo ikke nogen grund til at skjule, det ved Lolland også godt selv, og de bliver så formentlig hjulpet gennem det udligningssystem, hvor ministeren har rådighed over et trecifret millionbeløb.
Når det er sagt, synes jeg, at det er vigtigt nu, og det er vi da meget optagede af i vores parti, at forhandlingerne omkring økonomien for 2007 i de nye storkommuner bliver lagt ind i gode, faste rammer, og det er mit indtryk, at det er man på vej til at gøre.
Når det er enormt vigtigt i år for 2007 – det er også vigtigt for alle de andre år – er det, fordi der nu mange steder etableres storkommuner af tre-fire kommuner, og det bliver jo en vanskelig øvelse.
Jeg tror ikke, det bliver så let for finansministeren og KL's folk at lave aftalen for 2007 som de tidligere år, for der er en lang, lang række elementer og forhold, der skal indgå i overvejelsen, så den dag, de kommer ud af den her glasdør ovre i Finansministeriet og forhåbentlig smiler, skulle de gerne være enige om, at de har indgået en aftale, hvor der er taget højde for alle de ting, som kommunalreformen har medført.
Når det er sagt, vil jeg også godt lige til sidst sige noget om, at når 2007 er på plads – og det bliver vanskeligt, mener jeg, både for ministeriet og også for KL at få det rigtigt på plads – så skal man jo i gang med noget, der hedder 2008, 2009, 2010 og årene fremover, og der er det mit indtryk, at der allerede er visse sonderinger mellem KL og regeringen, jeg taler også med nogle fra KL, at man er enig om straks at sætte sig ved bordet, når 2007 er forbi, med henblik på at finde ud af, hvordan de fremtidige ordninger skal være for kommunerne.
Jeg så sådan set gerne, at der blev et mere enkelt system, men jeg har ikke lige nogen kanin, jeg kan trække op af hatten og sige, at så gør vi det bare sådan og sådan, for der er jo også tale om, at det er meget store summer, kommunerne bruger, og jeg vil da ikke afvise, at der i et moderne samfund som det danske også fortsat vil være behov for, at man har en vis styring med, hvad der bruges af midler i kommunerne, for det er i kommunerne, de store summer bruges.
Jeg forstår ikke, at der er gået 5 minutter, men det må jo passe, når formanden rejser sig og lampen samtidig lyser.